Document ID: 32015D0522

KOMISIJAS ĪSTENOŠANAS LĒMUMS (ES) 2015/522
(2015. gada 25. marts)
par dažiem aizsardzības pasākumiem sakarā ar augsti patogēno H5N8 apakštipa putnu gripu Ungārijā
(izziņots ar dokumenta numuru C(2015) 1711)
(Autentisks ir tikai teksts ungāru valodā)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
tā kā:
(1)
Putnu gripa ir vīrusa izraisīta putnu, tostarp mājputnu, infekcijas slimība. Inficēšanās ar putnu gripas vīrusu mājputniem izraisa divus galvenos minētās slimības veidus, kas atšķiras virulences ziņā. Mazpatogēnā gripa izraisa tikai vieglus simptomus, savukārt augsti patogēnajai gripai ir ļoti augsti mirstības rādītāji vairākumā mājputnu sugu. Šī slimība var nopietni ietekmēt mājputnu audzēšanas rentabilitāti.
(2)
Ar putnu gripu galvenokārt saslimst putni, taču atsevišķos gadījumos inficēties var arī cilvēki, lai gan risks parasti ir ļoti mazs.
(3)
Putnu gripas uzliesmojuma gadījumā ir risks, ka slimības ierosinātājs var izplatīties uz citām audzētavām, kurās nebrīvē tur mājputnus vai citus putnus. Tādējādi, pārdodot dzīvus putnus vai to produktus, tas var izplatīties no vienas dalībvalsts uz citām dalībvalstīm vai uz trešām valstīm.
(4)
Padomes Direktīvā 2005/94/EK (3) paredzēti noteikti profilaktiski pasākumi, kas saistīti ar putnu gripas uzraudzību un savlaicīgu noteikšanu, un obligātie kontroles pasākumi, kas piemērojami minētās slimības uzliesmojuma gadījumā mājputniem un citiem nebrīvē turētiem putniem. Minētā direktīva paredz aizsardzības zonu un uzraudzības zonu izveidi augsti patogēnās putnu gripas uzliesmojuma gadījumā.
(5)
Pēc tam, kad Ungārija 2015. gada 24. februārī bija paziņojusi par augsti patogēnās H5N8 apakštipa putnu gripas uzliesmojumu nobarojamu pīļu saimniecībā, kas atrodas Bēkēšas (Békés) meģē Ungārijā, tika pieņemts Komisijas Īstenošanas lēmums (ES) 2015/338 (4).
(6)
Īstenošanas lēmumā (ES) 2015/338 paredzēts, ka aizsardzības un uzraudzības zonās, ko saskaņā ar Direktīvu 2005/94/EK ir izveidojusi Ungārija, ir jāiekļauj vismaz tie apgabali, kuri kā aizsardzības un uzraudzības zonas ir uzskaitīti minētā īstenošanas lēmuma pielikumā. Īstenošanas lēmums (ES) 2015/338 jāpiemēro līdz 2015. gada 26. martam.
(7)
Augu, dzīvnieku, pārtikas aprites un dzīvnieku barības pastāvīgā komiteja jau ir pārskatījusi pagaidu aizsardzības pasākumus, kas tika ieviesti pēc uzliesmojuma Ungārijā, un apgabalus, uz kuriem attiecas ierobežojumi, tagad iespējams aprakstīt daudz precīzāk.
(8)
Lai novērstu nevajadzīgus tirdzniecības traucējumus Savienībā un izvairītos no tā, ka trešās valstis varētu uzlikt nepamatotus tirdzniecības šķēršļus, ir nepieciešams sadarbībā ar Ungāriju Savienības līmenī noteikt aizsardzības zonas un uzraudzības zonas, kas izveidotas šajā dalībvalstī, un paredzēt šādas reģionalizācijas ilgumu.
(9)
Skaidrības labad Īstenošanas lēmums (ES) 2015/338 būtu jāatceļ.
(10)
Šajā lēmumā paredzētie pasākumi atbilst Augu, dzīvnieku, pārtikas aprites un dzīvnieku barības pastāvīgās komitejas atzinumam,
IR PIEŅĒMUSI ŠO LĒMUMU.
1. pants
Ungārija nodrošina, ka aizsardzības zonās un uzraudzības zonās, kas izveidotas saskaņā ar Direktīvas 2005/94/EK 16. panta 1. punktu, ir iekļauti vismaz tie apgabali, kuri ir minēti šā lēmuma pielikuma A un B daļā kā aizsardzības zonas un uzraudzības zonas.
2. pants
Īstenošanas lēmumu (ES) 2015/338 atceļ.
3. pants
Šis lēmums ir adresēts Ungārijai.
Briselē, 2015. gada 25. martā

Labels: 18
6